《十二月初四日游吴山院》
宋代·葛胜仲

稳坐踰年矣，浑消髀肉顽。两儿挟篮舆，十里访吴山。

佛老聊施挟，官曹未畏瘝。烟林穿窈窈，岩溜揭潺潺。

楼观修篁外，招提翠麓间。嶝危愁惫力，潭净怯衰颜。

身缚何因脱，心纷得暂删。岁穷嗟俛仰，境胜彊跻攀。

腊出因休吏，晡归及闭关。相将投此帻，永伴黑衣閒。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。